钦定古今图书集成/明伦汇编/闺媛典/第036卷 > 蔡德和妻林氏
## 钦定古今图书集成/明伦汇编/闺媛典/第036卷 > 蔡德和妻林氏

按《长泰县志》：“林氏，坊民蔡德和妻，恭顺里林乔恕女
也。性至孝，幼时母与之食，必先奉其祖母，家人称为
孝女。迨归和家窭甚，忍饥以养舅姑。舅染疾，隆冬思
笋，林多方供具。姑病疟，昼夜不离侧，为澣中衣，时久
雨乏薪火，以身燠之。姑继患痈，脓血淋漓，亲为之吮。
姑亟止之，曰：‘能令姑愈，身无爱也’。姑竟不起，泣血几”
绝，邑人称曰“孝妇。”夫弟尝借耕牛，竟卖之。后复借，夫
不与。氏曰：“兄若不与，当谁与者？”祖姑柩久未葬，氏劝
夫独襄其事。户多浮粮，从叔秉权，贿卒拘德和。和时
外出，卒拘林急，林诣秉权，家被秽詈，饮恨不食，延十
馀日卒。时夏月飞霜，颜色逾七日不变，乡士夫祭者
以百计